দুর্গা পুজোয় বাড়তি ভিড় সামলাতে বিশেষ উদ্যোগ পূর্ব রেলের!

ওয়েব ডেস্ক : দুর্গা পুজোকে (Durga Puja) ঘিরে যাত্রীদের বাড়তি ভিড় সামলাতে বিশেষ উদ্যোগ নিল পূর্ব রেল (Eastern Railway)। শিয়ালদহ ডিভিশনে ৩১টি পুজো স্পেশাল ট্রেন (Special Train) চালানোর সিদ্ধান্ত নেওয়া হল রেলের তরফে। এই বিশেষ ট্রেন পরিষেবা চলবে আগামী পঞ্চমী থেকে নবমী রাত পর্যন্ত।

জানা গিয়েছে, এই চারদিন শিয়ালদহ (Sealdah) মেইন ও উত্তর শাখায় মোট ১৯টি বিশেষ ট্রেন চলবে। শিয়ালদহ (Sealdah)-রানাঘাট (Ranaghat)-নৈহাটি (Naihati)-শিয়ালদহ শাখায় মোট ৬টি ট্রেন চলবে। এই পুজো স্পেশাল ট্রেনগুলি রাত ৯টা ৪০ মিনিট থেকে ভোর ৩টি ১০ মিনিট পর্যন্ত চলবে। এর মধ্যে শিয়ালদহ থেকে রানাঘাট শাখায় ২টি ট্রেন, নৈহাটি থেকে রানাঘাট শাখায় ২টি ট্রেন এবং শিয়ালদহ থেকে নৈহাটি শাখায় ২টি দুটি স্পেশাল ট্রেন চলবে।

পাশাপাশি শিয়ালদহ (Sealdah) থেকে কল্যাণী (Kalyani) এবং কল্যাণী থেকে শিয়ালদহ শাখায় মোট ৪টি বিশেষ ট্রেন চালানো হবে। রাত ৯টা ১০ থেকে রাত ২টো ৫৫ মিনিট পর্যন্ত এই ট্রেনগুলি চলবে। এছাড়া বনগাঁ (Bongaon)-বারাসাত (Barasat)-শিয়ালদহ (Sealdah) শাখায় মোট ৪টি বিশেষ ট্রেন চলবে। তা রাত ১০টা ২০ থেকে ভোর ৪টে ৩০ মিনিট পর্যন্ত সেগুলি চলাচল করবে। শিয়ালদহ থেকে বনগাঁ পর্যন্ত চলবে ২টি বিশেষ ট্রেন। আর শিয়ালদহ থেকে বারাসাত পর্যন্ত চলবে ২টি ট্রেন।

আরও খবর : ফের লেদার কমপ্লেক্স থেকে উদ্ধার এক ব্যাক্তির দেহ

রানাঘাট (Ranaghat)-নৈহাটি (Naihati)-কৃষ্ণনগর (Krishnanagar) শাখায় মোট ৫টি বিশেষ ট্রেন চালানো হবে রেলের তরফে। এই বিশেষ ট্রেনগুলি চলবে রাত ১১টা ৪৫ মিনিট থেকে শুরু করে ভোর ৪টে ৫৫ মিনিট পর্যন্ত। এর মধ্যে রানাঘাট থেকে কৃষ্ণনগর পর্যন্ত চলবে ১টি ট্রেন। কৃষ্ণনগর থেকে নৈহাটি পর্যন্ত চলবে ২টি ট্রেন। কৃষ্ণনগর থেকে কল্যাণী পর্যন্ত চলবে ১টি ট্রেন এবং কল্যাণী সীমান্ত থেকে রানাঘাট পর্যন্ত ১টি পুজো স্পেশাল ট্রেন চলবে।

উত্তর শাখার পাশাপাশি দক্ষিণ শাখাতেও বিশেষ ট্রেন চালাবে পূর্ব রেল। শিয়ালদহ (Sealdah) থেকে বারুইপুর (Baruipur) ও বালিগঞ্জ (Ballygunge) থেকে বারুইপুর পর্যন্ত ৬টি বিশেষ ট্রেন পরিষেবা চালানো হবে। ট্রেনগুলি ১১টা ৪০ মিনিট থেকে ভোর ৪টে ৩০ মিনিট পর্যন্ত চলবে। শিয়ালদহ থেকে বারুইপুর পর্যন্ত ২টি ট্রেন পরিষেবা ও বালিগঞ্জ থেকে বারুইপুর পর্যন্ত ৪টি বিশেষ ট্রেন পরিষেবা চালানো হবে। এর পাশাপাশি শিয়ালদহ (Sealdah)-বজবজ (Budge Budge) শাখায় মোট ৬টি ট্রেন চালানো হবে। রাত ১১টা ৩০ মিনিট থেকে ভোর ৩টে ৪০ পর্যন্ত এই বিশেষ ট্রেন চালানো হবে। এর মধ্যে শিয়ালদহ-বজবজ শাখায় ২টি ট্রেন ও নিউ আলিপুর থেকে বজবজ শাখায় ৪টি বিশেষ ট্রেন চালানো হবে।

রেলের দাবি, এই বিশেষ ব্যবস্থা যাত্রীদের জন্য সহজ ও স্বস্তিদায়ক যাত্রা নিশ্চিত করবে। একই সঙ্গে ভিড় নিয়ন্ত্রণে যাত্রীদের রেলকর্মীদের সঙ্গে সহযোগিতা করার আবেদন জানানো হয়েছে। পূর্ব রেলের আশা, এই উদ্যোগে দুর্গোৎসবের দিনগুলিতে ভ্রমণ হবে আরও নির্বিঘ্ন ও আনন্দময়।